[Innocentius Episcopus, servus servorum Dei, dilectis filiis Abbati et Conventui Cluniacensi, salutem et Apostolicam benedictionem. Cum à nobis petitur quod justum est et honestum, tam vigor æquitatis quàm ordo exigit rationis, ut vel per sollicitudinem officii nostri ad debitum perducatur effectum. Eapropter, dilecti in Domino filii, vestris justis postulationibus gratum impertientes assenssum, grangiam de Mercurii-Curte, quam dilectus filius nobilis vir Theobaldus, Comes Trecensis cum omnibus pertinentiis suis vobis charitativè concessit, sicut eam justè ac sine controversia possidetis, vobis et per vos Ecclesiæ vestræ auctoritate Apostolica confirmamus, et præsentis scripti patrocinio communimus. Nulli ergo omninò hominum liceat hanc paginam nostræ confirmationis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei et beatorum Petri et Pauli Apostolorum ejus se noverit incursurum. Datum Romæ apud S. Petrum IV. Nonas Maii. Pontificatus nostri, anno primo.]